Primar din Buzău, trimis în judecată. Ce acuzații i se aduc
- Antonia Hendrik
- 13 martie 2024, 15:23
Primar din Buzău, trimis în judecată. Este vorba despre edilul comunei Gura Teghii, județul Buzău, care a fost trimis în judecată pentru mai multe infracțiuni. Primarul este acuzat că ar fi folosit anumite bunuri ale primăriei, dar și angajații instituției publice, pentru a-și rezolva problemele personale.
Primar din Buzău, trimis în judecată. Este acuzat de comiterea a cinci infracțiuni
Mai exact, la nici două luni de la momentul la care procurorii au descins la sediul Primăriei Gura Teghii și l-au reținut pentru câteva zile pe primarul Gheorghe Micleru, Parchetul de pe lângă Judecătoria Pătârlagele a încheiat ancheta.
Procurorii au întocmit rechizitoriul și l-au trimis în judecată pe primarul din comuna buzoiană. Gheorghe Micleru, aflat în arest la domiciliu, este acuzat de comiterea a cinci infracțiuni.
"La data de 12.03.2024 procurorul de caz din cadrul Parchetului de pe lângă Judecătoria Pătârlagele a dispus trimiterea în judecată, în stare de arest la domiciliu, a inculpatului M.G., primar al UAT Gura Teghii, județul Buzău, pentru săvârşirea infracțiunilor de delapidare, abuz în serviciu, fals intelectual, furt, efectuarea de acte de comert incompatibile cu funcția, săvârşite în formă continuată, în calitate de autor instigator, respectiv complice", transmit procurorii.
Primar din Buzău, trimis în judecată. Gheorghe Micleru. Sursa foto: news.ro.
Gheorghe Micleru a folosit salariaţi ai primăriei pentru a presta lucrări la pensiunea sa
Potrivit unui comunicat al Parchetului de pe lângă Tribunalul Buzău, Micleru şi-ar fi însuşit şi ar fi folosit bunuri ale primăriei în interes propriu, respectiv la o pensiune ce o deţine pe raza comunei, a folosit salariaţi ai primăriei pentru a presta lucrări la această pensiune, determinând persoanele cu atribuţii să menţioneze în fals că aceştia s-au aflat la serviciu, a menţinut ca poliţist local o persoană ce trebuia eliberată din funcţie, pe care a folosit-o pentru rezolvarea unor probleme personale, a efectuat acte de comerţ prin încălcarea dispoziţiilor legale privind incompatibilităţile, administrând în fapt o societate comercială (pensiunea pe care o deţine).
De asemenea, procurorii mai precizează că, prin acelaşi rechizitoriu, a mai fost trimis în judecată şi un angajat al Primăriei Gura Teghii, poliţistul local care, în perioada anilor 2022 - ianuarie 2024, şi-a încălcat atribuţiile de serviciu, rezolvând probleme în interesul primarului.
Totodată, procurorii au solicitat instanţei menţinerea măsurilor preventive de arest la domiciliu, respectiv control judiciar, luate faţă de cei doi inculpaţi, informează news.ro.